b"\n_START_ARTICLE_\nVietnamin ensimm\xc3\xa4inen itsen\xc3\xa4isyyden kausi\n_START_SECTION_\nItsen\xc3\xa4istyminen\n_START_PARAGRAPH_\nKiinan arvovalta heikentyi selv\xc3\xa4sti Tang-dynastian j\xc3\xa4lkeen ja kenraali Ng\xc3\xb4 Quy\xe1\xbb\x81n johti vietnamilaiset merkitt\xc3\xa4v\xc3\xa4\xc3\xa4n voittoon B\xe1\xba\xa1ch \xc4\x90\xe1\xba\xb1ng-joella 938. Vietnamilaiset upottavat jokeen metallik\xc3\xa4rjill\xc3\xa4 vahvistettuja seip\xc3\xa4it\xc3\xa4 ja per\xc3\xa4\xc3\xa4ntym\xc3\xa4ll\xc3\xa4 ajoittivat kiinalaislaivaston etenemisen nousuveden aikaan. Vietnamilaisten vastahy\xc3\xb6kk\xc3\xa4yksen voimasta kiinalaisten on per\xc3\xa4\xc3\xa4nnytt\xc3\xa4v\xc3\xa4 ja laskuveden vallitessa laivat ajavat seip\xc3\xa4isiin. Vietnamilaiset t\xc3\xa4ydensiv\xc3\xa4t tuhon tulen avulla ja h\xc3\xa4vitty\xc3\xa4\xc3\xa4n taistelun kiinalaiset poistuivat maasta.\n_START_SECTION_\nDynastiat\n_START_PARAGRAPH_\nEnsimm\xc3\xa4isen itsen\xc3\xa4isyyden aikana maata hallitsi ainakin kymmenen keisaridynastiaa laskutavoista riippuen. 1400-luvulla oli jopa lyhyt kiinalaishallinnon aika, mutta muuten vietnamilaiset pystyiv\xc3\xa4t pit\xc3\xa4m\xc3\xa4\xc3\xa4n maan omassa hallinnassaan.\n_START_SECTION_\nNg\xc3\xb4-dynastia (939 - 967)\n_START_PARAGRAPH_\nNoustuaan valtaistuimelle 939 Ng\xc3\xb4 Quy\xe1\xbb\x81n otti nimen Ng\xc3\xb4 V\xc6\xb0\xc6\xa1ng, antoi maalle nimen \xc4\x90\xe1\xba\xa1i Vi\xe1\xbb\x87t, siirsi p\xc3\xa4\xc3\xa4kaupungin C\xe1\xbb\x95 Loa'hon ja perusti Ng\xc3\xb4-dynastian. Ng\xc3\xb4 V\xc6\xb0\xc6\xa1ng hallitsi vain viisi vuotta, jonka j\xc3\xa4lkeen h\xc3\xa4nen sukulaisensa ja kenraalit taistelivat vallasta aiheuttaen kaksi hyvin levotonta vuosikymment\xc3\xa4. Aikaa kutsutaan 12 Sotaherran ajaksi (12 S\xe1\xbb\xa9 qu\xc3\xa2n).\n_START_SECTION_\n\xc4\x90inh-dynastia (968 - 980)\n_START_PARAGRAPH_\nLopulta \xc4\x90inh B\xe1\xbb\x99 L\xc4\xa9nh onnistui kukistamaan kaikki muut, antoi maalle nimen \xc4\x90\xe1\xba\xa1i C\xe1\xbb\x93 Vi\xe1\xbb\x87t ja perusti \xc4\x90inh-dynastian ottaen itselleen nimen \xc4\x90inh Ti\xc3\xaan Ho\xc3\xa0ng. Kiinassa oli Song-dynastia kehitt\xc3\xa4m\xc3\xa4ss\xc3\xa4 maata voimakkaasti ja \xc4\x90inh Ti\xc3\xaan Ho\xc3\xa0ng onnistui neuvottelemaan hy\xc3\xb6kk\xc3\xa4\xc3\xa4m\xc3\xa4tt\xc3\xb6myyssopimuksen, johon liittyi my\xc3\xb6s s\xc3\xa4\xc3\xa4nn\xc3\xb6llinen suojelumaksu. Sopimus loi vahvan pohja vuosisataiselle, periaatteessa rauhaan pohjautuvalle kanssak\xc3\xa4ymiselle Kiinan kanssa._NEWLINE_\xc4\x90inh Ti\xc3\xaan Ho\xc3\xa0ng ja h\xc3\xa4nen vanhin poikansa murhattiin 979 ja valtaistuimelle nousi vain kuusivuotias \xc4\x90inh To\xc3\xa0n. Seuranneessa ep\xc3\xa4varmassa tilanteessa kiinalaiset pyrkiv\xc3\xa4t valloittamaan maan ja l\xc3\xa4hettiv\xc3\xa4t sotajoukkoja maiden v\xc3\xa4liselle rajalle. T\xc3\xa4ll\xc3\xb6in tosiasialliseksi hallitsijaksi nousi kenraali L\xc3\xaa Ho\xc3\xa0n, leskikeisarinnan rakastaja, joka kokosi sotajoukot kiinalaisia vastaan ja onnistui neuvottelemaan kiinalaisten kanssa hy\xc3\xb6kk\xc3\xa4\xc3\xa4m\xc3\xa4tt\xc3\xb6myyssopimuksen jatkamisesta.\n_START_SECTION_\nTi\xe1\xbb\x81n L\xc3\xaa-dynastia (980 - 1009)\n_START_PARAGRAPH_\nL\xc3\xaa Ho\xc3\xa0n otti nimekseen L\xc3\xaa \xc4\x90\xe1\xba\xa1i H\xc3\xa0nh ja perusti Ti\xe1\xbb\x81n L\xc3\xaa-dynastian, (Aikaisempi L\xc3\xaa-dynastia). N\xc3\xa4ihin aikoihin \xc4\x90\xe1\xba\xa1i C\xe1\xbb\x93 Vi\xe1\xbb\x87t k\xc3\xa4sitti pohjoisen Vietnamin ja L\xc3\xaa \xc4\x90\xe1\xba\xa1i H\xc3\xa0nh hy\xc3\xb6kk\xc3\xa4si etel\xc3\xa4\xc3\xa4n vallaten Champa-kuningaskunnan pohjoisosan. Lis\xc3\xa4ksi h\xc3\xa4n edelleen yritti yhdist\xc3\xa4\xc3\xa4 ja hallita kanssa parantamalla tieverkostoa. My\xc3\xb6s buddhalaisuus alkoi n\xc3\xa4ihin aikoihin vaikuttaa maassa.\n_START_SECTION_\nL\xc3\xbd-dynastia (1009 - 1225)\n_START_PARAGRAPH_\nKeisari L\xc3\xaa Long \xc4\x90\xc4\xa9nh kuoli nuorena ja buddhalaisluostarissa noviisina ollut kenraali L\xc3\xbd C\xc3\xb4ng U\xe1\xba\xa9n eteni keisariksi H\xc3\xa4n perusti L\xc3\xbd-dynastian, joka aloitti Vietnamin historian kulta-ajan. Keisarina tunnetumpi L\xc3\xbd Th\xc3\xa1i T\xe1\xbb\x95  perusti vuonna 1010 p\xc3\xa4\xc3\xa4kaupungin nykyisen Hanoin alueelle ja antoi sille nimen Th\xc4\x83ng Long (Nouseva Lohik\xc3\xa4\xc3\xa4rme) perustellen nimell\xc3\xa4 alueella n\xc3\xa4kem\xc3\xa4\xc3\xa4ns\xc3\xa4 lohik\xc3\xa4\xc3\xa4rmett\xc3\xa4. H\xc3\xa4nen seuraajistaan L\xc3\xbd Th\xc3\xa1nh T\xc3\xb4ng otti maalle takaisin nimen \xc4\x90\xe1\xba\xa1i Vi\xe1\xbb\x87t vuonna 1054. _NEWLINE_L\xc3\xbd-dynastia onnistui olemaan vallassa yli 200 vuotta ja suurimpana syyn\xc3\xa4 oli kungfutselaisuuteen perustunut keskitetty hallintorakenne, johon sis\xc3\xa4ltyiv\xc3\xa4t oikeuslaitos, verotus ja palkka-armeija. My\xc3\xb6s maanviljelyn kehitettiin rakentamalla ojitus- ja kanavaj\xc3\xa4rjestelmi\xc3\xa4, joilla vaikutettiin asutuksen vakiintumiseen._NEWLINE_Keisari L\xc3\xbd Th\xc3\xa1nh T\xc3\xb4ng perusti vuonna 1070 Vietnamin ensimm\xc3\xa4isen yliopiston Kirjallisuuden temppelin yhteyteen._NEWLINE_My\xc3\xb6s L\xc3\xbd-dynastialla oli lukuisia sotia kiinalaisten kanssa. Merkitt\xc3\xa4vin niist\xc3\xa4 tapahtui vuonna 1077 L\xc3\xbd Nh\xc3\xa2n T\xc3\xb4ng tultua valtaan vain kuusivuotiaana ja kiinalaisten yritt\xc3\xa4ess\xc3\xa4 hy\xc3\xb6dynt\xc3\xa4\xc3\xa4 tilannetta. Hy\xc3\xb6kk\xc3\xa4yst\xc3\xa4 vastaan l\xc3\xa4hetettiin kenraali L\xc3\xbd Th\xc6\xb0\xe1\xbb\x9dng Ki\xe1\xbb\x87t, joka onnistui nykyisen C\xe1\xba\xa7u-joen kohdalla (noin 40 km Hanoista pohjoiseen) pys\xc3\xa4ytt\xc3\xa4m\xc3\xa4\xc3\xa4n Song-dynastian joukot.\n_START_SECTION_\nTr\xe1\xba\xa7n-dynastia (1225 - 1400)\n_START_PARAGRAPH_\nL\xc3\xbd-dynastian viimeinen valtias oli vain seitsenvuotinen L\xc3\xbd Chi\xc3\xaau Ho\xc3\xa0ng-keisarinna, jonka avioliitto kahdeksanvuotiaan Tr\xe1\xba\xa7n C\xe1\xba\xa3nhin kanssa k\xc3\xa4yt\xc3\xa4nn\xc3\xb6ss\xc3\xa4 aloitti Tr\xe1\xba\xa7n-dynastian. _NEWLINE_Tr\xe1\xba\xa7n-dynastian aikana kiinalainen Yuan-dynastia yritti hy\xc3\xb6k\xc3\xa4t\xc3\xa4 maahan useamman kerran. Kublai-kaanin vallattua Kiinan Kantonin, vietnamilaiset tiesiv\xc3\xa4t varautua hy\xc3\xb6kk\xc3\xa4ykseen. Maahan oli saatu viritetty\xc3\xa4 eritt\xc3\xa4in vahva kansallisuusate ja pohjoisesta tullutta hy\xc3\xb6kk\xc3\xa4yst\xc3\xa4 vastaan vuonna 1284 yhdistettiin sotajoukot keisarin veljenpojan, kenraali Tr\xe1\xba\xa7n H\xc6\xb0ng \xc4\x90\xe1\xba\xa1on johdolla. Vaikka  tilanne oli niin vaikea, ett\xc3\xa4 p\xc3\xa4\xc3\xa4kaupunki Th\xc4\x83ng Long jouduttiin evakuoimaan, saatiin kiinalaiset torjuttua. _NEWLINE_Mutta heng\xc3\xa4stystauko ei kest\xc3\xa4nyt kauan ja mongolijohtoiset joukot palasivat vuonna 1287 viel\xc3\xa4kin vahvempina, mutta Tr\xe1\xba\xa7n H\xc6\xb0ng \xc4\x90\xe1\xba\xa1on johdolla vietnamilaiset tuhosivat vastustajan sotalaivaston B\xe1\xba\xa1ch \xc4\x90\xe1\xba\xb1ng-joella t\xc3\xa4sm\xc3\xa4lleen samalla tavalla kuin Ng\xc3\xb4 Quy\xe1\xbb\x81n oli tehnyt liki kolmesataa vuotta aiemmin. Voitto teki Tr\xe1\xba\xa7n H\xc6\xb0ng \xc4\x90\xe1\xba\xa1osta Vietnamin kansallissankarin ja maan kuuluisimman sotap\xc3\xa4\xc3\xa4llik\xc3\xb6n._NEWLINE_Tr\xe1\xba\xa7n-dynastian aikana oli my\xc3\xb6s jatkuvasti sotia Champa-valtakuntaa vastaan. Vuonna 1307 \xc4\x90\xe1\xba\xa1i Vi\xe1\xbb\x87tin prinsessa ja Champan kuningas solmivat avioliiton, mutta sek\xc3\xa4\xc3\xa4n ei est\xc3\xa4nyt sotatoimia, joiden yhteydess\xc3\xa4 mm. p\xc3\xa4\xc3\xa4kaupunki Th\xc4\x83ng Long ry\xc3\xb6stettiin kahdesti 1300-luvun loppupuolella._NEWLINE_Tr\xe1\xba\xa7n-dynastian aikana buddhalaisuus vahvistui edelleen, sill\xc3\xa4 kungfutsealaisuus perustui vankasti maan hallinnon yll\xc3\xa4pit\xc3\xa4miseen. Aikaisempia dynastioita h\xc3\xa4irinnyt valtataistelu keisarin kuoltua v\xc3\xa4heni huomattavasti, kun vallanperimys m\xc3\xa4\xc3\xa4riteltiin ennakolta.\n_START_SECTION_\nH\xe1\xbb\x93-dynastia (1400 - 1407)\n_START_PARAGRAPH_\nHovissa vaikuttanut mandariini H\xe1\xbb\x93 Qu\xc3\xbd Ly suisti viimeisen Tr\xe1\xba\xa7n-keisarin valtaistuimelta ja aloitti H\xe1\xbb\x93-dynastian vuonna 1400. Samalla maan nimeksi tuli \xc4\x90\xe1\xba\xa1i Ngu ja p\xc3\xa4\xc3\xa4kaupungiksi etel\xc3\xa4isempi T\xc3\xa2y \xc4\x90\xc3\xb4 (L\xc3\xa4ntinen Palatsi, nyky\xc3\xa4\xc3\xa4n Thanh H\xc3\xb3a). Th\xc4\x83ng Longille annettiin nimi \xc4\x90\xc3\xb4ng \xc4\x90\xc3\xb4 (It\xc3\xa4inen Palatsi). Dynastian vaihtumisen mukana yehtiin my\xc3\xb6s merkitt\xc3\xa4vi\xc3\xa4 uudistuksia: vapaa koulutus, setelit korvasivat kolikot, mandariinikoulutuksessa tuli entist\xc3\xa4 k\xc3\xa4yt\xc3\xa4nn\xc3\xb6lisempi, yleinen terveydenhuolto aloitettiin, oma kirjakieli eli N\xc3\xb4m-kirjoitus otettiin k\xc3\xa4ytt\xc3\xb6\xc3\xb6n virallissiin dokumentteihin ja aloitettiin maauudistus.  H\xe1\xbb\x93 Qu\xc3\xbd Ly oli vallassa vain vuoden ja valta siirtyi h\xc3\xa4nen pojalleen.\n_START_SECTION_\nKiinan vallassa (1407 - 1428)\n_START_PARAGRAPH_\nDynastian muutos ja sit\xc3\xa4 seuranneet levottomuudet huomattiin my\xc3\xb6s Kiinassa ja Ming-dynastia l\xc3\xa4hti auttamaan vallasta suistettua Tr\xe1\xba\xa7n-dynastiaa, ja sotaretken seurauksena Vietnam joutui uudelleen Kiinan alaisuuteen 1407. Kiinalaiset noudattivat armotonta kiinalaistamispolitiikkaa, vietnamilaiset kirjat ja taideaarteet joko poltettiin tai vietiin Kiinaan. Kaikissa kouluissa opetettiin pelk\xc3\xa4st\xc3\xa4\xc3\xa4n kiinaksi, kiinalainen hius- ja pukeutumistyyli oli pakollinen ja yksityisomistukset takavarikoitiin. Maan nimeksi palautettiin edellisen kiinalaisvallan aikainen An Nam._NEWLINE_Kenraali L\xc3\xaa L\xe1\xbb\xa3i johti yli kymmenen vuoden ajan sissisotaa ja h\xc3\xa4nen onnistui lopulta voittaa kiinalaiset joukot \xc4\x90\xc3\xb4ng Quanissa (nykyinen Hanoi). Ming-keisari l\xc3\xa4hetti vahvistuksia kapinan kukistamiseen, mutta vietnamilaisten onnistuttua tappamaan v\xc3\xa4ijytyksess\xc3\xa4 kiinalaisjoukkojen kenraalin, joukot antautuivat vietnamilaisille 1428.\n_START_SECTION_\nH\xe1\xba\xadu L\xc3\xaa-dynastia (1428 - 1527 ja 1533 - 1776)\n_START_PARAGRAPH_\nL\xc3\xaa L\xe1\xbb\xa3i perusti j\xc3\xa4lkimm\xc3\xa4isen L\xc3\xaa-dynastian ja otti keisarinimekseen L\xc3\xaa Th\xc3\xa1i T\xe1\xbb\x95. Maan nimeksi tuli j\xc3\xa4lleen \xc4\x90\xe1\xba\xa1i Vi\xe1\xbb\x87t ja p\xc3\xa4\xc3\xa4kaupungiksi Th\xc4\x83ng Long. Alkoi my\xc3\xb6s j\xc3\xa4lleenrakennuksen aika, vietnamilaisten omat tavat otettiin k\xc3\xa4ytt\xc3\xb6\xc3\xb6n ja hallintovirkamiesten nimityksen perusteeksi m\xc3\xa4\xc3\xa4riteltiin saavutukset eik\xc3\xa4 sosiaalinen tai perhetausta. _NEWLINE_Tarun mukaan L\xc3\xaa Th\xc3\xa1i T\xe1\xbb\x95 oli saanut kilpikonnalta arvokkaan miekan, jolla oli onnistunut kukistamaan kiinalaiset. Matkatessaan veneell\xc3\xa4 voittokulkueessa Th\xc4\x83ng Longin j\xc3\xa4rvell\xc3\xa4, kilpikonna oli tullut hakemaan miekkaa takaisin ja sen annettuaan L\xc3\xaa Th\xc3\xa1i T\xe1\xbb\x95 antoi j\xc3\xa4rvelle nimen H\xe1\xbb\x93 Ho\xc3\xa0n Ki\xe1\xba\xbfm eli Palautetun miekan j\xc3\xa4rvi, joka nyky\xc3\xa4\xc3\xa4n on Hanoin keskusj\xc3\xa4rvi._NEWLINE_L\xc3\xaa L\xe1\xbb\xa3in pojanpoika L\xc3\xaa Th\xc3\xa1nh T\xc3\xb4ng hallitsi melkein nelj\xc3\xa4 vuosikymment\xc3\xa4 1400-luvun loppupuolella kansakunnan kukoistaessa ennen\xc3\xa4kem\xc3\xa4tt\xc3\xb6m\xc3\xa4ll\xc3\xa4 tavalla. L\xc3\xaa Th\xc3\xa1nh T\xc3\xb4ng uusi lains\xc3\xa4\xc3\xa4d\xc3\xa4nn\xc3\xb6n, maanviljely\xc3\xa4 kehitettiin, kansakunnan hyvi\xc3\xa4 k\xc3\xa4yt\xc3\xb6stapoja ja moraalia korostettiin. My\xc3\xb6s valtakunta laajeni ja vuonna 1471 keisarin johdolla hy\xc3\xb6k\xc3\xa4ttiin Champa-valtakuntaan ja keskinen Vietnam valloitettiin. _NEWLINE_L\xc3\xaa-dynastian keisarit hallitsivat 1500-luvulla huonommalla menestyksell\xc3\xa4 ja maa jakaantui yli kahdeksi sadaksi vuodeksi sis\xc3\xa4llissotaan ja vallantaisteluihin eri perheiden v\xc3\xa4lill\xc3\xa4. T\xc3\xa4n\xc3\xa4 aikana L\xc3\xaa-dynastian keisarit olivat vain nimellisi\xc3\xa4 hallitsijoita sotap\xc3\xa4\xc3\xa4llik\xc3\xb6iden todellisuudessa hallitessa maata.\n_START_SECTION_\nM\xe1\xba\xa1c-dynastia (1527 - 1667)\n_START_PARAGRAPH_\nM\xe1\xba\xa1c \xc4\x90\xc4\x83ng Dung aloitti uransa palvelemalla L\xc3\xaa-dynastian hovissa henkivartijana, mutta eteni kenraaliksi asti. Vuonna 1516 vallan siirrytty\xc3\xa4 nuorelle keisarille, M\xe1\xba\xa1c \xc4\x90\xc4\x83ng Dung pyrki valtaan. Nuori keisari apunaan Tr\xe1\xbb\x8bnh- ja Nguy\xe1\xbb\x85n-suvut pakeni T\xc3\xa2y \xc4\x90\xc3\xb4-kaupunkiin ja keisarikunta oli jakautunut kahtia. _NEWLINE_Nimellisesti M\xe1\xba\xa1c \xc4\x90\xc4\x83ng Dung nousi keisariksi nimell\xc3\xa4 Minh \xc4\x90\xe1\xbb\xa9c vuonna 1527, mutta luopui vallasta poikansa hyv\xc3\xa4ksi jo kaksi vuotta my\xc3\xb6hemmin. Vallankaappauksen yhten\xc3\xa4 seurauksena Kiinan Ming-dynastia oli ensin L\xc3\xaa-dynastian puolella, mutta Minh \xc4\x90\xe1\xbb\xa9c diplomatian ja uskollisuudenosoitusten seurauksena hyv\xc3\xa4ksyi M\xe1\xba\xa1c-dynastian maan pohjoisosassa._NEWLINE_Tr\xe1\xbb\x8bnh- ja Nguy\xe1\xbb\x85n-suvut onnistuivat valtaamaan Th\xc4\x83ng Longin etel\xc3\xa4osan takaisin Punaista jokea my\xc3\xb6ten ja L\xc3\xaa-dynastia palautettiin virallisesti takaisin valtaan. My\xc3\xb6sk\xc3\xa4\xc3\xa4n valtakunnan jakoa ei virallisesti tunnustettu, mink\xc3\xa4 vuoksi yleisesti Vietnamin historiankirjoituksissa M\xe1\xba\xa1c-dynastian valtakausi on merkitty p\xc3\xa4\xc3\xa4ttyneeksi 1533._NEWLINE_Seuraavan sadan vuoden ajan oli lukuisia sotakahakoita, joissa hiljalleen M\xe1\xba\xa1c-dynastian valta-alue kapeni, kunnes se k\xc3\xa4sitti vain pohjoisen Cao B\xe1\xba\xb1ng-provinssin. Lopulta kiinalaisen Ming-dynastian kaaduttua, viimeinen M\xe1\xba\xa1c-dynastian keisari poistui maasta 1667.\n_START_SECTION_\nTr\xe1\xbb\x8bnh-Nguy\xe1\xbb\x85n sota (1627 - 1673)\n_START_PARAGRAPH_\nNimellist\xc3\xa4 L\xc3\xaa-dynastiaa kannattaneet Tr\xe1\xbb\x8bnh- ja Nguy\xe1\xbb\x85n-suvut olivat olleet keisarillisessa hovissa jo L\xc3\xaa L\xe1\xbb\xa3in ajoista ja uskollisesti kannattaneet istuvia keisareita. Mutta tultuaan voimakkaimmiksi he olivat k\xc3\xa4yt\xc3\xa4nn\xc3\xb6ss\xc3\xa4 jakaneet maan kahtia. Tr\xe1\xbb\x8bnh-suku hallitsi pohjoista osaa (M\xe1\xba\xa1c-dynastin alueita lukuun ottamatta) ja Nguy\xe1\xbb\x85n-suku etel\xc3\xa4ist\xc3\xa4 osaa. Samalla suku oli onnistunut hiljalleen levitt\xc3\xa4yty\xc3\xa4 yh\xc3\xa4 etel\xc3\xa4mm\xc3\xa4ksi. Vuonna 1627 jo kauan kyteneet erimielisyydet leimahtivat ilmiriidaksi ja melkein viidenkymmenen vuoden aikana oli lukuisia taisteluita. Erityisesti Nguy\xe1\xbb\x85n-suku pystyi hy\xc3\xb6tym\xc3\xa4\xc3\xa4n yhteisty\xc3\xb6st\xc3\xa4 eurooppalaista yhteyksist\xc3\xa4 aseistuksen ja linnoitustaktiikoiden muodossa. _NEWLINE_Maassa vaikutti my\xc3\xb6s ranskalainen l\xc3\xa4hetyssaarnaaja Alexandre de Rhodes, joka oli merkitt\xc3\xa4vimpi\xc3\xa4 latinalaiseen aakkostoon perustuvan kirjoitusj\xc3\xa4rjestelm\xc3\xa4n, Qu\xe1\xbb\x91c ng\xe1\xbb\xaf, kehitt\xc3\xa4ji\xc3\xa4. H\xc3\xa4n oli Th\xc4\x83ng Longissa vuosina 1619 - 1630 Tr\xe1\xbb\x8bnh-suvun vieraana ja 1640-1646 Nguy\xe1\xbb\x85n-suvun vieraana, kunnes h\xc3\xa4net ja kristinusko koettiin haitaksi molemmissa paikoissa._NEWLINE_Koska taistelut eiv\xc3\xa4t tuntuneet johtavaan ratkaisuihin, erityisesti altavastaajana olleen Nguy\xe1\xbb\x85n-suvun rakentamien linnoitusten vuoksi, p\xc3\xa4\xc3\xa4tettiin Kiinaan valtaan tulleen Qing-dynastian neuvottelujen perusteella tehd\xc3\xa4 linnarauha vuonna 1673, joka kesti sata vuotta.\n_START_SECTION_\nT\xc3\xa2y S\xc6\xa1n-dynastia (1776 - 1792)\n_START_PARAGRAPH_\nTr\xe1\xbb\x8bnh- ja Nguy\xe1\xbb\x85n-sukujen kiistelless\xc3\xa4 vallasta, syntyi B\xc3\xacnh \xc4\x90\xe1\xbb\x8bnhin provinssissa kolmen Nguy\xe1\xbb\x85n-veljeksen (eiv\xc3\xa4t sukua muille samannimisille maan johtajille) menestyksek\xc3\xa4s kapina. Vuoteen 1776 menness\xc3\xa4 veljekset olivat vallanneet Nguy\xe1\xbb\x85n-suvun alueet ja tappaneet melkein kaikki kuninkaallisen suvun j\xc3\xa4senet. Eloon j\xc3\xa4\xc3\xa4nyt prinssi Nguy\xe1\xbb\x85n Anh pakeni Siamiin, josta k\xc3\xa4sin yritti Siamin kuninkaan sotajoukon avulla saada valtansa takaisin, mutta T\xc3\xa2y S\xc6\xa1n-dynastia voitti taistelut._NEWLINE_Vuonna 1786 oli vuorossa hy\xc3\xb6kk\xc3\xa4ys pohjoiseen Tr\xe1\xbb\x8bnh-sukua vastaan ja se johti nopeaan aluevaltaukseen. T\xc3\xa4ll\xc3\xa4 kertaa nimellisess\xc3\xa4 vallassa ollut L\xc3\xaa-keisari onnistui pakenemaan Kiinaan, josta Qing-dynastian avustamana palasi  sotajoukko kukistamaan T\xc3\xa2y S\xc6\xa1nin 1789. Hy\xc3\xb6kk\xc3\xa4ys eteni Th\xc4\x83ng Longin kukistumiseen saakka, mutta sitten Nguy\xe1\xbb\x85n Hu\xe1\xbb\x87n johdolla kuitenkin T\xc3\xa2y S\xc6\xa1n kukisti kiinalaiset ja julistautui uudeksi keisariksi nimell\xc3\xa4 Quang Trung. H\xc3\xa4nen valtakautensa kesti vain kolme vuotta, mutta siihen sis\xc3\xa4ltyi useita uudostuksia mm. kiinalainen kirjoitusj\xc3\xa4rjestelm\xc3\xa4 korvattiin virallisesti Ch\xe1\xbb\xaf N\xc3\xb4milla.\n_START_SECTION_\nNguy\xe1\xbb\x85n-dynastia (1792 - 1883)\n_START_PARAGRAPH_\nQuang Trungin kuoleman j\xc3\xa4lkeen hallitsijasuku ei, kuten niin monesti aiemminkin, p\xc3\xa4\xc3\xa4ssyt yksimielisyyteen seuraajasta ja Siamiin paennut Nguy\xe1\xbb\x85n Anh onnistui nopeasti kukistamaan T\xc3\xa2y S\xc6\xa1n-dynastian 1802. Onnistumiseen vaikutti se, ett\xc3\xa4 h\xc3\xa4n sai apua maassa asuvilta ranskalaisilta ja kiinalaisilta. _NEWLINE_Nguy\xe1\xbb\x85n Anh otti keisarinimekseen Gia Long, jossa nimen alkuosa tuli Saigonin silloisesta nimest\xc3\xa4 Gia \xc4\x90\xe1\xbb\x8bnh ja loppuosa Hanoin nimest\xc3\xa4 Th\xc4\x83ng Long. N\xc3\xa4in keisarin nimi kuvasi yhtynytt\xc3\xa4 maata, jonka nimeksi tuli ensimm\xc3\xa4isen kerran virallisesti Vietnam ja p\xc3\xa4\xc3\xa4kaupungiksi Hu\xe1\xba\xbf.  _NEWLINE_Gia Long halusi k\xc3\xa4ytt\xc3\xa4\xc3\xa4 vanhaa nime\xc3\xa4 Nam Vi\xe1\xbb\x87t, joka kieliopillisestikin olisi ollut oikeampi (Viet-kansan maa), mutta Kiinan keisari pelk\xc3\xa4si nimen jatkossa aiheuttavan historiaan perustuvia aluevaltausvaatimuksia ja h\xc3\xa4n hyv\xc3\xa4ksyi nimen toisessa j\xc3\xa4rjestyksess\xc3\xa4 Vi\xe1\xbb\x87t Nam, joka edelleen on voimassa._NEWLINE_Nguy\xe1\xbb\x85n-dynastian alkuajat olivat rauhallisempia ja vahvan hallitsijan johdolla maa kehittyi tasapainossa. Mutta Gia Longin 1820 kuoltua perimystaistelu oli j\xc3\xa4lleen kiivas. Nyt hovissa vaikutti my\xc3\xb6s vahvat kiinalaiset ja ranskalaiset intressit. Lopulta kiinalaissuuntaus oli vahvempi ja keisari Minh M\xe1\xba\xa1ng (Gia Long toiseksi vanhin poika) nousi valtaan. Samalla hovissa vallannut ranskalaisvaikutus h\xc3\xa4ipyi ja katolisia l\xc3\xa4hetyssaarnaajia ja k\xc3\xa4\xc3\xa4nnynn\xc3\xa4isi\xc3\xa4 alettiin vainota._NEWLINE_T\xc3\xa4m\xc3\xa4 omalta osaltaan heikensi maan kehityst\xc3\xa4 ja antoi my\xc3\xb6s Ranskalle syyn vaikuttaa entist\xc3\xa4 enemm\xc3\xa4n Vietnamin asioihin. Vuonna 1858 Ranskan l\xc3\xa4hetti l\xc3\xa4hetyst\xc3\xb6n perustamaan konsulaatin ja kauppa-aseman \xc4\x90\xc3\xa0 N\xe1\xba\xb5ngiin. mutta keisari T\xe1\xbb\xb1 \xc4\x90\xe1\xbb\xa9c ep\xc3\xa4si pyynn\xc3\xb6n. V\xc3\xa4lirikko kohti siihen, ett\xc3\xa4 Ranska miehitti kaupungin._NEWLINE_Keisari T\xe1\xbb\xb1 \xc4\x90\xe1\xbb\xa9cin kuoltua vuonna 1883 Vietnam allekirjoitti Ranskan kanssa sopimuksen, jossa siit\xc3\xa4 tuli Ranskan protektoraatti."